1Mɛgi, ɔ betɔ nɛ nge wen hazu Abraham, ngbabafa mɔ kandɔ pɛ ɔ, ge nde? A bakpa nge mɔ ge nde? 2Ka bo se nde, Abraham adung nzeng ha li Sɔ nɛ wal dede deamɔ pɛa, ki a lɛma mɛ sutɛ. Ma, ha li Sɔ, a lɛm mɛ sutɛ na. 3Yo gbesi tuka ɛ ngɛraka ha takarata pɛ Sɔ: «Abraham mɛkara Sɔ, mɛgi Sɔ zɔka wɛnɛ tuka nzeng wi.» 4Wan ha kɛa wan-tom pɛa, bo hazu a ngoya mɛ de yo nɛ sila wa na, ma, hazu lɛma ka lɛm nde, wɛnɛ akɛ wan-tom pɛa. 5Pɛ Sɔ yo nɛtɛ, wɛnɛ gde wi nzeng ha li wa, bo hazu tom pɛ wia na, ma, hazu wia mɛkara wɛnɛ, wɛnɛ ka de nde, hio wan-kafi wɛnɛ atɛ hio nzeng wi ha li wa. 6Yo nɛ̂ ɛngi, ka kongapora David batɔ wen totɛ pɛ wi ndɔng ka Sɔ zɔk mbwa tuka nzeng wi, ngase ka mbwa tɛ de ma dede tom na. A batɔ: 7«Totɛ ha wi ndɔng ka Sɔ guo kpandele pɛ mbwa yunɛ, nɛ ka Sɔ biso sɛmbɔ pɛ mbwa kari! 8Totɛ ha wi ndɔng ka Kongawan tɔl gdangamɔ pɛ mbwa na.» 9Ɔ ani mɔ nde, totɛ ɛngɛ ka David batɔ wena kɛ, yo sɔna nɛ̂ pɛ hio zuife, hio wan-gɔn sɔru, mana, yo fin nɛ̂ pɛ hio olo kandɔ nde? Ɔ tɔa sising nde, Sɔ zɔka Abraham tuka nzeng wi hazu Abraham mɛkara wɛnɛ. 10Ɔ ani mɔ fin nde, Sɔ dea mɛgi sɔngsi ing ki Abraham tɛ gɔn sɔru wa, mana ha pata? Ey, Sɔ dea mɛgi sɔngsi ing ki Abraham tɛ gɔn sɔru wa. 11Abraham mɛkara Sɔ, nɛ Sɔ zɔka wɛnɛ tuka nzeng wi, gde a tɛ gɔn ka sɔru wa na. Sɔ haa nu ha wɛnɛ mɛ gɔn sɔru wa, hazu gde ma sali ha tɛ wa ka osi nde, a mɛkara Sɔ kari. Mɛgi Abraham tɛ bo nɛ̂ bafa mɛ hio wan-sɔru fɛt ka mɛkara Sɔ, nɛ ka Sɔ gdea mbwa nzeng ha li wa. 12Abraham dung fin nɛ̂ bafa mɛ hio wan-gɔn sɔru ndɔng, ka gɔn sɔru mbwa nɛgbelea na, ma, ka nak pata ngbabafa mbwa, Abraham, nɛ ka mɛkara Sɔ tuka wɛnɛ dea sɔngsi nɛ gɔna sɔru wa. 13Sɔ bagɔn nu ha Abraham nɛ hio bezang pɛa sɔngsi nde, a beha mbwa nzan tuka mɔ likɔ. Sɔ gɔna nu ɛngɛ bo hazu Abraham pama mbonga na. Ma, a gɔna nu ɛngɛ hazu Abraham tɛ bo nɛ̂ nzeng wi ha li wa nɛ wal mɛkaramɔ pɛa. 14Ka bo se nde, yo sɔna nɛ̂ wi ndɔng ka pam mbonga ha bekpa mɔ ka Sɔ gɔna nua, ki hio wi ndɔng ka mɛkiri Sɔ, mbwa mɛkiri pɛ mbwa nɛgbelea, nɛ ki gɔnanu pɛ Sɔ tɛ bo nɛ̂ gbelemɔ fin. 15Hio wi ha kimbolo mɛ pam mbonga pɛ Moïse gan, yo nɛ̂ ɛngi ka mbwa lɛm nɛ ngambi pɛ Sɔ. Yo sɔna ha bhandi ka mbonga bo ang na, ka hio wi lɛm tukili yo na. 16Mɛgi, gɔnanu pɛ Sɔ, yo sɔna hazu wi ndɔng ka mɛkiri wɛnɛ, tuka nde, yo adung nɛ̂ mɔ ka Sɔ ha ha mbwa nɛ gangtɛ. A ngoya mɛ ha yo ha hio bezang pɛ Abraham fɛt mburr. Yo bo sɔna ha wi ndɔng ka pam mbonga pɛ Moïse, na, ma, yo ha wi fɛt ka mɛkiri Sɔ tuka Abraham, hazu Abraham nɛ̂ bafa ɔ fɛt. 17Yo gbesi tuka ɛ ngɛraka ha takarata pɛ Sɔ: «Mi gdea mɛ gdibafa hazu hio dɔka kandɔ.» Mɔ hɔa mɛgi hazu Abraham mɛkara Sɔ, Sɔ ka ha tunɔ ha hio fiowi fin nɛ mbinga, nɛ ka de tuka nde, hio mɔ ka tɛ dung ang sɔngsi na, yo adung ang sising. 18Sɔ gɔna nu ha Abraham nde, «Mɛ bedung bafa mɛ hio dɔka kandɔ», nɛ nde, «hio bezang pɛ mɛ bedung nɛdɔka.» Abraham bhɔna ka ha mɛkara Sɔ, nɛ ha gdea tazu wa ha tɛ Sɔ, ngase ka ɛ zɔka nde, mɔ lɛm hɔ mɛgi na. 19Hazu ha ngimɔ ɛngi Abraham tɛ bo hapɛtɛ bɛlɛ gɔmmay ndang, tɛ wa gbɛla kari, nɛ Sara, ko pɛa, dungɔ nɛ̂ nakomba. Ngase ɛngi, a tɛ kati mɛ mɛkiri Sɔ na. 20A tɛ si kafɛ ha gɔnanu pɛ Sɔ na. Ma, ha zang mɔ ndɔng fɛt a tɛ bo ha mɛkara Sɔ nɛngaya pen mɔ sɔngsi, nɛ a dungɔ ha lukoso Sɔ. 21A dungɔ nɛ nɔa nging ha gdea tazu wa ha tɛ Sɔ nde, Sɔ lɛma lɛmsiri gɔnanu pɛa. 22Mɛgi, yo nɛ̂ hazu mɛkaramɔ pɛa, ka Sɔ zɔka Abraham tuka nzeng wi. 23Wen ɛngɛ nde, Sɔ zɔka Abraham tuka nzeng wi, ɛ tɛ ngɛriki yo sɔna hazu Abraham na. 24Ma, ɛ ngɛraka yo hazu ɔ fin. Sɔ zɔka ɔ tuka nzeng wi hazu ɔ mɛkara wɛnɛ, wɛnɛ ka guo Jésus, Kongawan pɛ ɔ, ha soko hio fiowi. 25Sɔ haa wal nde, Jésus afe gɔn nɛ zu gdangamɔ ka ɔ dea. Nɛ a guo wɛnɛ ha soko hio fiowi tuka nde, ɔ akpa wal mɛ dung nzeng ha li wa.
Copyright
Learn More